On lihtsus enne ja pärast keerulisust.  ...  On süütus enne ja pärast süüd.  ......  Laps on süütu nagu Loodus - teadvusetult hea, sümbiootiline, ja julm, olelusvõitlev ühtaegu. Poolel teel Inimloomast Iseloomuks aga märkame ühtäkki oma puudulikkust ja sünnib patutunnetus ja -kahetsus. Üleskutse "Ärge süüdistage end!" osutub selles järgus kohatuks. Sest just süü äratundmise läbi avaneb võimalus jõuda kunagi ka Teisele Poole süüd - "teisasesse süütusse"... Muidugi tingimusel, et leiame armu - mitte ei lämbu ega purune oma enesehukkamõistu Põrgusse. Armu aga leiame  tingimusel, kui märkame oma süüd, tunnistame seda - ja kahetseme, parandades meelt ja tehes "patulepitustegusid".    Sest nüüd avastame end mõnekski ajaks "pärispatustena" - kes alatasa lasevad Märgist mööda, "on valed", "teevad kurja" jne. Näeme end korraga "Jumala valgel" otsekui peeglist - Kes kutsub meid tervusse ja täiusse. Tema Vaimus õpime kiiremini õigsust, milles kulgeda nii, et olla suuremas kooskõlas Tervikuga. Õpime Armastust läbi süveneva osaduse, sest "Tema on meid enne armastanud". Leides  tingimusetut armu ja andeksandi, kaastunnet Temalt, õpime sedasama jagama ka teistele, loobudes jõudumöödav tingimuste esitamisest.    Sünnib üha puhtam rõõm endast ja teisest - nii nagu parajasti oleme.    Kristlik käsitlus on muidugi "puhtmehelik", mistap feministlik "Nais-Kristlus" tundub mulla kunstlik.    Lunastab Naine kui Ema oma tingimusetus ema-armastuses (ja ses mõttes võiks täita miljonite katoliiklaste soovi tõsta Neitsi Maarja Kaaslunastaja staatusse). Mehelik  lunastav venna-arm, mida kehastab Kristus - see on Ema-armu ülekandmine täiskasvanute "karmi" indo-euroopalikku maailma, kus on olnud kohane Isa tingimuslik armastus. Kristlus on need kaks ühendanud, näidates ära selle teostumise ainsa tingimuse - sellise teadlikkuse sünni inimeses, mis aitab tal näha enese puudulikkust ja seda, kuidas see põhjustab kannatust temale endale ja teistele...    Aga samas on igasugune "mehelik lahterdamine" taas järjekordne "patt" - Ema - ja Naise? - maailmas valitseb  täelik võrdõiguslikkus läbi Armastuse.